Doodskis-video: Twee vra borgtogDie stampvol hof. Foto: Phillip Bruwer Verteenwoordigers van politieke partye het onder ŉ sterk polisieteenwoordigheid by die Middelburg-landdroshof bymekaargekom waar twee mans om borgtog gaan aansoek doen in die sogenaamde doodskis-saak. Die hof was teen vroegoggend reeds stampvol. Willem Oosthuizen (28) en Theo Martins Jackson (29), die twee mans wat afgeneem is toe hulle na bewering ŉ ander man in ŉ doodskis gedruk het, het op 16 November te midde van ŉ groot mediateenwoordigheid in die Middelburg-landdroshof verskyn. Die staat het aangedui dat hulle ŉ borgtogaansoek sal teenstaan op grond van die openbare verontwaardiging wat die voorval veroorsaak het, die moontlikheid dat die twee beskuldigdes die beweerde slagoffer kan intimideer en omdat Oosthuizen en Jackson se veiligheid nie gewaarborg kan word nie. Die twee beskuldigdes se regspan het hierna aangedui dat hulle nie om borgtog sal aansoek doen nie. Foto: DA/Twitter Die twee het egter intussen besluit om wel om borgtog aansoek te doen. Christo Geldenhuys, Oosthuizen en Jackson se prokureur, het gesê hy kan in opdrag van sy kliënte geen kommentaar lewer nie. “Die saak is voor die hof, so ons kan in dié stadium glad nie kommentaar lewer oor die voorval self of oor die gepaardgaande regsaksies nie. Ons sal wel na afloop van die borgtogaansoek kommentaar lewer,” het hy gesê. Maroela Media het vroeër berig ŉ video van die voorval, wat glo op 17 Augustus plaasgevind het, is vroeër vandeesmaand op sosiale media versprei. Op die video kan gesien word hoe ŉ man huil terwyl hy deur twee ander mans in ŉ doodskis ingedwing word. Daar kan in die agtergrond gehoor word hoe ŉ manstem sê: “Kom nou, ons wil die petrol gooi, man. Klim in!” Die beweerde slagoffer, Victor Rethabile Mlotshwa (29), het op 16 November buite die hof gesê hy bly in ŉ informele nedersetting naby die betrokke plaas waar hy glo aangerand is, naby die Komati-kragstasie. Foto: Landi Malan Hy het glo ŉ voetpad deur dié plaas gebruik om by die huis te kom, toe die beskuldigdes hom glo ontvoer en van betreding beskuldig het. Mlotshwa het beweer die beskuldigdes het hom geslaan en hy het gevrees dat hulle hom sou doodmaak. Verskeie organisasies en politieke partye, onder meer die EFF, DA en Solidariteit, het die voorval ten sterkste veroordeel. Lees alle vorige berigte oor die doodskis-video op Maroela Media.